De Lille soek bewyse oor ‘rasse-voorvalle’Patricia de Lille, burgemeester van Kaapstad, tydens die Staatsrede in 2012 Foto: Departement van kommunikasie Patricia de Lille, burgemeester van Kaapstad, het adjunkpresident Cyril Ramaphosa versoek om bewyse van beweerde rasse-voorvalle wat glo in die stad plaasgevind het, aan te stuur. “Die stad Kaapstad neem leiding in Suid-Afrika om hierdie moeilike kwessies van ras aan te roer,” het sy Sondag in ŉ ope brief aan Ramaphosa gesê. “Ek versoek dat bewyse van die bewerings wat u in die parlement gemaak het, aan my gestuur sal word. Ek sal daardie bewyse in my vergaderings gebruik en stappe doen.” Sy het reageer op uitlatings wat Ramaphosa in die parlement gemaak het terwyl hy Woensdag mondelings vrae in die Nasionale Vergadering beantwoord het. Hy het glo verwys na voorvalle waar swart mense sleg behandel word in restaurante, verhoed word om by sekere hotelle kamers te bespreek en sukkel om woonstelle in die Wes-Kaap te huur. Hy het die provinsiale regering versoek om op te staan en te sê dit is nie reg nie en dat dit nie toegelaat word nie. In haar brief aan die adjunkpresident het De Lille gesê sy het ŉ veldtog van stapel gestuur om die kwessie van rasse-voorvalle aan te roer. “Ek sal oor die volgende paar weke met verskeie organisasies in die bedryf gesprek voer om te bepaal hoe ons kan verhoed dat sulke voorvalle plaasvind. Ek neem u bewerings baie ernstig op en versoek dat u my sal bystaan om die bul by die horings te pak.”